**บทที่ 5**

**สรุป อภิปรายผล และข้อเสนอแนะ**

การวิจัยครั้งนี้ เป็นการเพื่อสร้างแบบทดสอบและแบบสอบถามปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ ซึ่งขั้นตอนและผลการวิจัยสรุปตามลำดับหัวข้อดัง

 1. สรุปผลการวิจัย

 2. อภิปรายผลการวิจัย

 3. ข้อเสนอแนะ

**สรุปผลการวิจัย**

 ผลการดำเนินการวิจัยเพื่อสร้างแบบทดสอบและแบบวัด ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ มีข้อค้นพบดังต่อไปนี้

 1. ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ ได้แก่ คุณภาพการสอนของครู (QI) และแรงจูงใจใฝ่สัมฤทธิ์ (AM) มีค่าสัมประสิทธิ์สหสัมพันธ์พหุคูณ (R) เท่ากับ .638 $R^{2}$ เท่ากับ .407 แสดงว่าตัวแปรพยากรณ์สามารถพยากรณ์ผลสัมฤทธิ์ทางการเรียนวิชาภาษาอังกฤษของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ ได้ร้อยละ 40.7

 2. สมการพยากรณ์ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ เขียนในรูปคะแนนดิบ และคะแนนมาตรฐาน ดังนี้

 สมการพยากรณ์ในรูปคะแนนดิบ

 $Y^{'}$ = 6.452AM + 1.736QI -9.875

 สมการณ์พยากรณ์ในรูปคะแนนมาตรฐาน

 $Z\_{Y^{'}}$ = .476$Z\_{AM}$ + .125$Z\_{QI}$

**อภิปรายผลการวิจัย**

 จากการวิจัยปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ อภิปรายผลของการวิจัยได้ ดังนี้

 1. ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ ได้แก่ แรงจูงใจใฝ่สัมฤทธิ์ และคุณภาพการสอนของครู ทั้งนี้เป็นเพราะ

 1.1 แรงจูงใจใฝ่สัมฤทธิ์ (AM) แรงจูงใจใฝ่สัมฤทธิ์มีอิทธิพลต่อผลสัมฤทธิ์ทางการเรียนวิชาภาษาอังกฤษ เพราะเป็นแรงขับที่อยู่ภายในตัวแต่ละคนเพื่อให้สำเร็จอย่างที่ใจตั้งไว้ ดังที่ พรรณี ช. เจนจิต. (2550 : 292 -293) ได้ให้ความหมายไว้ว่า แรงจูงใจใฝ่สัมฤทธิ์หมายถึง ความต้องการที่จะทำสิ่งต่าง ๆ ให้สำเร็จลุล่วง ลักษณะของผู้มีแรงจูงใจใฝ่สัมฤทธิ์สูงคือ เป็นผู้ที่มีความมานะบากบั่น พยายามที่จะเอาชนะความล้มเหลวต่าง ๆ พยายามที่จะถึงจุดหมายปลายทาง เป็นผู้ทำงานมีแผน และเป็นผู้ตั้งระดับความคาดหวังไว้สูง ส่วนลักษณะของผู้มีแรงจูงใจใฝ่สัมฤทธิ์ต่ำ คือ เป็นผู้ที่ทำงานแบบไม่มีเป้าหมาย หรือตั้งเป้าหมายไปในวิถีทางที่จะหลีกเลี่ยงความล้มเหลว อาจจะตั้งเป้าหมายง่ายหรือยากเกินไป และตั้งระดับความคาดหวังไว้ต่ำ มีทั้งความสมหวังและผิดหวังขึ้นอยู่กับแรงจูงใจของแต่ละคนมีความแตกต่างกัน ซึ่งสอดคล้องกับกรุณา ศรีรุณ (2552 : 62) ที่กล่าวว่า แรงจูงใจเป็นตัวแปรที่มีอิทธิพลทางอ้อมต่อความสามารถในการแก้ปัญหาเฉพาะหน้าและผลสัมฤทธิ์ทางการเรียน และโศจิรัตน์ เณรแขก (2546 : 67) ได้ค้นพบว่า แรงจูงใจใฝ่สัมฤทธิ์ มีความสัมพันธ์ทางบวกกับผลสัมฤทธิ์ทางการเรียนวิชาภาษาไทย อย่างมีนัยสำคัญทางสถิติที่ระดับ .01 นิกสัน วังโพธิ์ (2548 : บทคัดย่อ)พบว่า ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 ได้แก่ เพศ แรงจูงใจใฝ่สัมฤทธิ์ทางการเรียน อาชีพของผู้ปกครอง และรายได้ของผู้ปกครอง

 1.2 คุณภาพการสอนของครู (QI **)** ผลสัมฤทธิ์ทางการเรียนวิชาภาษาอังกฤษจะสูงหรือต่ำลง ขึ้นอยู่กับคุณภาพการจัดกระบวนการเรียนการสอนของครู ดังทฤษฏีการสอนของบรูเนอร์ (Bruner : Theory of Instruction) อ้างอิงในคณะกรรมการกลุ่มผลิตชุดวิชาพื้นฐานวิชาชีพศึกษาศาสตร์ หน่วยที่ 1-7 มสธ. (2555 : 45–46) กล่าวไว้ว่า การที่ครูจะจัดการเรียนการสอนให้กับเด็กนั้นต้องพิจารณาหลักการ 4 ประการ ดังนี้ 1) แรงจูงใจ (Motivation)

2) โครงสร้างของความรู้ (Structure of Knowledge) 3) ลำดับขั้นของการเสนอเนื้อหา(Sequence) 4) การเสริมแรง (Reinforcement) ซึ่งสอดคล้องกับการค้นพบของ อรทัย จันใด

(2553 : 80 – 81) พบว่า ปัจจัยเชิงสาเหตุที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ได้แก่ คุณภาพการสอนของครู บุคลิกภาพของครู บรรยากาศในชั้นเรียน เจตคติต่อการเรียนภาษาอังกฤษ ความตั้งใจเรียน อัตมโนทัศน์เกี่ยวกับตนเอง และแรงจูงใจใฝ่สัมฤทธิ์ และศิรินาฏเจาะจง (2554 : 84 – 93) ได้ศึกษาสภาพปัจจัยการเรียนรู้ภาษาอังกฤษและผลกระทบของครอบครัวที่มีต่อนักเรียนในชนบท พบว่า ปัจจัยที่มีอิทธิพลต่อการเรียนภาษาอังกฤษ ได้แก่ ปัจจัยทางครอบครัว รายได้ของครอบครัว การสนับสนุนทางครอบครัว โอกาสในการใช้ภาษาอังกฤษ ตัวนักเรียนเอง ครูสอนภาษาอังกฤษดุและเข้มงวดเกินไป สภาพการจัดการเรียนการสอนของครู สภาพแวดล้อมของโรงเรียน ผู้ปกครองไม่เห็นความสำคัญของการเรียนภาษาอังกฤษ

 2. สมการพยากรณ์ปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษ ของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ เขียนในรูปคะแนนดิบ และคะแนนมาตรฐาน ดังนี้

 สมการพยากรณ์ในรูปคะแนนดิบ

 $Y^{'}$ = 6.452AM + 1.736QI -9.875

 สมการณ์พยากรณ์ในรูปคะแนนมาตรฐาน

 $Z\_{Y^{'}}$ = .476$Z\_{AM}$ + .125$Z\_{QI}$

**ข้อเสนอแนะ**

 จากการศึกษาปัจจัยที่มีอิทธิพลต่อผลสัมฤทธิ์ทางการเรียนวิชาภาษาอังกฤษของนักเรียนชั้นประถมศึกษาปีที่ 6 สังกัดสำนักงานเขตพื้นที่การศึกษาประถมศึกษาบึงกาฬ ผู้วิจัยขอเสนอแนะดังต่อไปนี้

 **1. ข้อเสนอแนะในการนำผลการวิจัยไปใช้**

 1.1 ครูผู้สอน ผู้บริหาร ผู้ปกครอง และผู้ที่เกี่ยวข้องควรนำผลการวิจัยในครั้งนี้ ไปร่วมกันหาแนวทางส่งเสริมและสนับสนุนให้นักเรียนได้เกิดแรงจูงใจใฝ่สัมฤทธิ์ ให้มีความตั้งใจในการเรียนการสอนมากขึ้น ด้วยวิธีการสอนที่หลากหลายและเตรียมการสอนมาเป็นอย่างดี เพื่อกระตุ้นให้ผู้เรียนมีความสนใจ ตั้งใจเรียนและเกิดแรงจูงใจใฝ่สัมฤทธิ์ทางการเรียนเพื่อยกระดับผลสัมฤทธิ์ทางการเรียนวิชาภาษาอังกฤษให้สูงขึ้น

 1.2 ครูผู้สอนควรนำผลที่ได้มาวิเคราะห์และหาวิธีการสอนที่กระตุ้นให้ผู้เรียนเกิดกระบวนการเรียนรู้ที่หลากหลาย เกิดความกระตือรือร้นในการเรียนและครูผู้สอนควรมีการปรับปรุงและพัฒนาตนเองอยู่สม่ำเสมอ จะทำให้ผลสัมฤทธิ์ทางการเรียนของนักเรียนในรายวิชาภาษาอังกฤษเพิ่มสูงขึ้น

 **2. ข้อเสนอแนะในการวิจัยครั้งต่อไป**

 2.1 ควรมีการจัดกิจกรรมเพื่อส่งเสริมให้นักเรียนเกิดแรงจูงใจใฝ่สัมฤทธิ์ทางการเรียนวิชาภาษาอังกฤษเพื่อกระตุ้นให้นักเรียนได้ทำกิจกรรมร่วมกัน เกิดกระบวนการเรียนรู้ร่วมกัน เพื่อนำไปสู่การยกระดับผลสัมฤทธิ์ทางการเรียนวิชาภาษาอังกฤษที่สูงขึ้น

 2.2 ครูผู้สอนควรมีการจัดเตรียมแผนการเรียนรู้และปรับให้มีความสอดคล้องต่อบริบทของนักเรียนในแต่ละท้องถิ่นตามความเหมาะสม และควรมีการจัดกิจกรรมการเรียนการสอนที่หลากหลาย นำเทคนิควิธีการสอใหม่ ๆ เพื่อกระตุ้นให้ผู้เรียนเกิดความสนใจและจะทำให้นักเรียนเข้าใจในเนื้อหาวิชาภาษาอังกฤษเพิ่มมากขึ้น